**Valgprogram for Alta Venstre for perioden 2019-2023**

# Det er i Alta det skjer!

Venstre vil at Alta skal være en en åpen og inkluderende kommune, hvor alle er hjertelig velkommen! Nye familier skal få lyst til å flytte hit, og barn og unge ha gode oppvekstvilkår. Vi vil ha et samfunn med gode muligheter for deltagelse og vekst for den enkelte, samtidig som vi tar vare på hverandre og sikrer gode offentlige tjenester i samarbeid med frivilligheten. Alta skal være den grønne byen i Finnmark. Venstre vil legge tilrette for nyetableringer, grundere og nye statlige og offentlige arbeidsplasser.

Venstre vil ha et samfunn som bryr seg om den enkelte innbygger og tar ansvar for de som sliter. Alta skal være en god kommune å bo i for alle generasjoner.

Venstre setter folk først!

**Skole og barnehage, og en oppvekst uten mobbing**

Venstre vil beholde nærskolene vi har i dag, i distriktene og i sentral Alta. Skolene er en verdifull fellesarena. Det er i miljøet rundt skolen relasjoner skapes, og skaper følelsen av å høre til fra barnsben av.

Ansatte og ufaglærte må gis muligheter til etterutdanning og kompetanseheving. Alta kommune skal drive systematisk kompetanseplanlegging. Venstre vil fjerne tidstyver i skolen.

Barn i Alta skal få en god start i barnehagen og på skolen, med nødvendig hjelp for å mestre videre skolegang. Kommunens innsats må styrkes med flere spesialpedagoger, psykologer og helsesøstre i barnehagen og i skolen.

Det å mestre mentale utfordringer må bli en naturlig del av skolehverdagen. Elever skal ikke måtte vente på hjelp når de trenger det, og tidlig innsats må iverksettes umiddelbart . Aktiv innsats mot mobbing og krenking må alltid stå på dagsorden.

Venstre vil styrke samiskundervisningen i skolen, og se på nye måter å organisere undervisningen på. Venstre er åpen for å vurdere en egen samisk skole/oppvekstsenter og ønsker et godt samarbeid med samisk høgskole, universitetet og samisk språksenter om tiltak for å fremme samisk språk og kultur.

Venstre vil fokusere på kvalitet i undervisningen på kvensk, finsk og russisk, språk som har lange tradisjoner i Alta. Vi vil også se på muligheten for å gi flere språkgrupper morsmålsundervisning.

Montesorriskolen i Kåfjord gir et verdifullt supplement til den offentlige skolen og vi vil legge til rette for etablering av en Montesorribarnehage.

Venstre vil ha to barnehageopptak i året, og tilby barnehageplass i nærområdene og i distriktene. Kort vei til barnehage gir gevinst både for miljøet og for den enkelte familie.

# Venstre vil:

* Beholde alle nærskoler, både i sentrum og i distrikt.
* Bygge ut Saga skole.
* Ruste opp Komsa og Bossekop skole.
* Ikke bygge storskole som erstatning for skolene på Komsa og i Bossekop.
* Beholde dagens ungdomskoletrinn ved skolene i Rafsbotn, Tverrelvdalen og Talvik.
* Målsetting om at 75% av eleven skal kunne spasere til skolen.
* Målsetting om å ligge over landssnittet i skoleresultater.
* Øke lærertettheten i 1-4.klasse.
* Prøve ut Dovremodellen ( to lærere i klasserom) ved to skoler i Alta.
* Innføre fleksible kretsgrenser i sentrale Alta.
* Gjennomføre systematisk kompetanseplanlegging
* Gi ufaglærte i skole og barnehage nødvendig kompetanseheving.
* Ansette flere helsesøstre og spesialpedagoger.
* Flytte PP-tjenesten ut i skolene.
* Ansette skolepsykolog.
* Gjennomføre et løft for tegnspråk.
* Gjennomføre årlige kampanjer mot mobbing og krenking.
* Utrede en egen samisk skole/oppvekstsenter.
* Styrke morsmålsundervisning i kvensk, finsk og russisk, og åpne for at flere språkgrupper kan bli gitt morsmålsundervisning.
* Ha maksimalt elevtall i klassene: 25 i barneskolen og 28 i ungdomskolen.
* Få på plass en vedlikeholdsplan som viser hvilke bygningsmessige utfordringer skolene/barnehagene har.
* Stimulere til ulike profiler i barnehagene (natur, musikkbarnehager etc).
* Legge til rette for etablering av Montesorribarnehage i Kåfjord.
* Bygge ut flere barnehageplasser i Saga.
* Være positive til privat barnehage i Langfjorden.
* Innføre redusert pris på SFO, og gi betydelig rabatt for familier med lav inntekt.
* Flere barnehagelærere i barnehagen.
* Flytte vaktmesteren tilbake i skolen.

# Videregående skole, universitet og fagskoler.

Alta videregående skole må ha skoleplasser nok til at elever fra Alta (de som ønsker det) får plass ved skolen. Elevene må sikres et gjennomgående løp, og VG2 må derfor styrkes med ekstra klasser der dette er nødvendig. Borteboende elever skal trives og bo trygt i Alta. Elevhybler må få de samme støtteordninger som studenthybler, slik at fylket kan bygge opp en nytt elevhjem til erstatning for det gamle internatet.

Musikk- og dramalinjen er svært viktig for rekruttering til kulturlivet i Alta, og Venstre ønsker også å jobbe for studiespesialisering med visuelle kunstfag. IKT- linja må bygges ut til hel klasse. Fagskoler er et viktig utdanningstilbud som Venstre ønsker flere av i Finnmark, og vi vil jobbe for en egen fagskole for bygg- og anleggsfag og helsefag i Alta.

Norges arktiske universitet må beholde og utvikle videre sine studietilbud på studiestedene i fylket, og få styrket sine forskningsmidler. Universitetet har en viktig rolle for regional utvikling, og gir store positive ringvirkninger i Altasamfunnet. Vi ønsker styrket fokus på lærerutdanninga.

# Venstre vil jobbe for:

* At alle elever fra Alta skal ha rett til elevplass ved Alta videregående skole.
* At elevene sikres gjennomgående løp i videregående skole.
* At IKT-linja ved Alta videregående skole økes til full klasse.
* Å få en klasse i visuelle kunstfag med studiespesialisering ved Alta videregående skole.
* Flere lærlingeplasser i Alta.
* Nytt elevhybelbygg i Alta.
* Å opprette fagskole i bygg- og anleggsfag og helsefag i Alta.
* Å få etablert et toppidrettsgymnas i Alta.

# Kultur, idrett og folkehelse

Kulturelle opplevelser og kulturutøvelse gir god folkehelse og trivsel. For Venstre er det viktig at interesse og engasjement for kunst og kultur stimuleres, og at det finnes rom for både amatører og utøvere på høyt profesjonelt nivå. Venstre ønsker å få på plass flere arenaer for kulturopplevelser og kunstproduksjon i kommunen.

Alta har alltid vært et flerkulturelt samfunn, der norsk, finsk, kvensk og samisk har levd side om side i generasjoner. Nye nasjonaliteter setter sitt positive preg på kommunen med nye internasjonale impulser og kultur. Hele 10% av Altas befolkning kommer fra utlandet og vi må bli flinkere til å sette mer pris på dette, og markere mangfoldet med f.eks en internasjonal uke. Alta kommune har et særlig ansvar for samisk språk og kultur, med en stadig økende andel innbyggerne som tar i bruk samisk språk. Venstre vil at kommunen skal være en aktiv samarbeidspartner med Samisk Språksenter, Samisk høgskole, Sametinget og UiT for å å legge til rette for samisk språk. Venstre vil jobbe for å heve det kvenske språk til nivå 3 i det europeiske språkcharteret.

Frivilligheten, lag og foreninger står sterkt i Alta, og vi har en dugnadsånd vi skal være stolte av og verdsette høyt. Venstre ønsker å styrke innsatsen for frivilligheten, og vil i kommende periode jobbe for å styrke kommunens budsjettpost til lag og foreninger. Idretten i Alta rekrutterer et stort antall barn og unge, og gjennom årlige aktiviteter, større turneringer og arrangementer, har idretten stor betydning for et godt oppvekstmiljø, kulturliv og folkehelsa.

Alta er fylkets største kulturby, og festivaler en viktig del av kulturlivet. For å oppnå tilskudd hos eksterne kilder og det offentlige, er tilskudd fra kommunen ofte påkrevd. Dette vil Venstre være oppmerksom på i arbeidet med å gi kulturlivet bedre rammer, og være en pådriver i å utvikle Alta videre som kulturby. Venstre vil stimulere til et rikt kulturliv i hele kommunen, og vil bidra med forutsigbare rammer for samfunnshusene som viktige kulturarenaer i distriktene.

Alta har gode muligheter for et rikt friluftsliv og en god folkehelse. Venstre vil legge bedre til rette flere friluftsområder generelt for publikum, gjøre flere turområder tilgjengelig for personer med nedsatt funksjonsevne, og merke flere turløyper i Alta og i distriktene.

# Venstre vil:

* Satse videre på viktige kulturarrangementer som Borealis vinterfestival, Gigant, Aronnesrocken, Sami Music Week og andre festivaler.
* Styrke tilskuddet til Sisa.
* Planlegge nye lokaler for kulturskolen.
* Finne et nytt publikumsrettet visningsrom for Alta kunstforening.
* Legge til rette for etablering av en ny næringshage for kunst- og kulturnæringer.
* Åpne for et samarbeid mellom kulturskolen og private tilbydere.
* Styrke midler til frivillige lag og foreninger.
* Etablere egne skiløyper til gode fiskevann.
* Tilrettelegge turområder for personer med nedsatt funksjonsevne, og merke flere turløyper.
* Tilrettelegge Lathari for bevegelseshemmede
* Etablere Haldde som en stiftelse. Arbeide for en totalrenovering av Haldde med nasjonal/privat finansiering.
* Styrke samisk språksenter i Alta.
* Arbeide for kvensk språk til nivå 3 i det Europeiske språkcharteret.

# Helse, sykehus og velferd

Alta må få et fullverdig sykehus ( Klinikk Alta) med akutt- og fødeavdeling, og døgnkontinuerlig CT/MR røntgen. Klinikk Alta bør ligge administrativt under UNN i Tromsø, og være lokalsykehus for Kautokeino, Loppa og kommunene i Nord-Troms.

Et økende innbyggertall og 1/3 del av antall fødsler i fylket , samt Sennalandet, gjør behovet for et fullverdig sykehus påkrevende.

Venstre vil bekjempe barnefattigdom. Vi vil opprette ubyråkratiske ordninger for å få økt deltagelse i fritidsaktivitere for barn og unge som idag ikke har råd til dette. Venstre vil innføre et aktivitetskort for barn i lavinntektsfamilier slik at de får gratis fritidsaktiviteter. Jobbe for billigere SFO for barn i lavinntektsfamilier.

Avlastningsordningene for familier med barn med særskilte behov må styrkes. Venstre vil ha mer fokus på forebyggende arbeid i barnevernet, og øke antall årsverk i tiltaksteamet som jobber ute i familiene. Venstre vil styrke og utvide ordningen med brukerstyrt personlig assistanse (BPA).

Alta kommune må være en aktiv samarbeidspartner i avtalen om inkluderende arbeidsliv, og styrke innsatsen for at personer med funksjonshemming kommer inn i arbeidslivet.

Venstre ser frem til at kommunen får på plass et nytt omsorgssenter, og vil i kommende periode ha fokus på kvalitet i helse- og omsorgstilbudene. Det å ha tilstrekkelig kompetent personale, og mulighet for kursing og etterutdanning for de ansatte, blir viktig. Ufrivillig deltid og små stillinger er en utfordring, særlig i omsorgsyrkene, og alle som jobber deltid må tilbys full stilling. Venstre ønsker utvidet bruk av ønsketurnus, og sikre større fleksibilitet i forhold til arbeidssted.

Venstre vil ha økt fokus på psykisk helse. Forebygging sparer den enkelte person for store belastninger, og det offentlige for store kostnader. Venstre vil styrke arbeidet til den kommunale psykiatritjenesten, og vil etablere et Fontenehus i Alta. For mange mennesker er overgangen tilbake til samfunnet en utfordring, og ideelle organisasjoner kan supplere det offentlige i å gi gode tilbud som passer for den enkelte. Det samme gjelder innenfor rusomsorgen, der Venstre vil satse på et utvidet kommunalt samarbeid med Finnmarkskollektivet , og å styrke det kommunale ettervern i samarbeid med ideelle aktører.

NAV er en viktig aktør for å lykkes i å få flere, spesielt unge og innvandrere, ut i arbeidslivet. Venstre vil prioritere innsatsen mot denne gruppen, og samarbeide med frivillige aktører, som for eksempel Folkeakademiet, for å få flere i arbeid .

# Venstre vil:

* Kreve at Alta skal få et fullverdig sykehus (Klinikk Alta) med fødeavdeling, akuttmottak og døgnåpent CT/MR røntgen.
* At Klinikk Alta skal bli lokalsykehus for Kautokeino, Loppa og Nord-Troms, og lagt administrativt inn under UNN i Tromsø.
* Frem til Alta har et fullverdig sykehus må det sikres stedlig ledelse av Klinikk Alta, døgnåpent røntgentilbud og styrket bemanning på fødestua.
* Jobbe for å få tilbake 24 timers beredskap på ambulansefly nr. 2.
* Innføre aktivitetskortet i Alta.
* Etablere bedre avlastningsordninger for familier med barn med særskilte behov
* Få flere personer med funksjonshemming ut i ordinært arbeidsliv.
* Øke bruken av BPA-ordningen.
* Mer ønsketurnus i kommunen, slik at en kan tilby 100% stillinger
* Tilby alle ansatte 100% stillinger..
* Gi trygghetsalarm til alle som ønsker det.
* Øke bruken av velferdsteknologi i kommunen.
* Sikre finansiering av et Fontenehus i Alta.
* Styrke psykiatritilbudet i samarbeid med ideelle aktører som Betania.
* Bygge flere boliger for bostedsløse.
* Styrke tilbudet for demente.
* Etablere et geriatrisk senter i Alta.
* Innføre pensjonsopptjening for kommunale fosterhjem.

# Samfunnsutvikling, samferdsel, næringsliv og distrikt.

Venstre vil legge til rette for at Alta skal tiltrekke seg grundere, nyetablerere, statlige virksomheter og nye bedrifter som satser på grønn innovasjon og teknologi. Gode bo- områder med nærskoler, fritidsaktiviteter og nærhet til naturen, sammen med et levende sentrum med handel og kultur, er kvaliteter som gjør Alta til et attraktivt sted.

Venstre ønsker en sterkere satsing på kunst og kultur som næring i kommunen, og vil legge til rette for flere produksjonsarenaer og ha fokus på det potensiale for vekst og trivsel kulturnæringer har. Venstre vil jobbe for flere faste kunstinstitusjoner i byen som teater, visningsrom for visuell kunst, og jobbe for å få en filmfestival i byen i samarbeid med kulturlivet i Alta.

Alta skal være Finnmarks beste miljøby, der flere tar buss og sykler. Målsettingen er å femdoble antallet som reiser med bybuss. Rutetilbudet må generelt bli bedre, og det må gå buss mellom distriktene/nærområdene og sentrum slik at skoleungdom fortsatt kan bo hjemme når de går på videregående skole. Barn og unge må få billige månedskort, slik at buss blir et fremkomstmiddel alle har råd til. Venstre ønsker å prøve ut en ordning med bestillingsbuss i Alta.

I Alta skal det være lett å starte egen virksomhet. Venstre vil arbeide for gode rammevilkår fra kommunens side, som tilgjengelige næringstomter, og fortsatt nærvær av Innovasjon Norge. Et tett samarbeid mellom kommune, næringsliv, fylket, det statlige virkemiddel apparat og kompetansemiljøer som Finnmarksfakultetet og samisk høgskole er viktig for at Alta skal ha en sentral rolle som regional utvikler i fylket. Finnmark trenger et innovativt Alta.

Alta er et viktig knutepunkt i Finnmark, og forlengelsen av rullebanen ved Alta lufthavn må Avinor fullføre. Flytrafikken i Finnmark må mates inn mot Alta lufthavn for å styrke rutetilbudet inn og ut av fylket. Gode båtruter har stor betydning for utvikling av bygdene og næringslivet i Altafjorden, og hurtigbåten i Altafjorden må anløpe Alta Havn, noe som vil nye muligheter for bygdene. Avlastningsveien vil bety mye for utvikling av kommunen, og Venstre mener veien må finansieres av Staten.

Primærnæringene må sikres mulighet for utvikling og vekst. Kommunen må verne om dyrkbar mark, og gi landbruket forutsigbarhet gjennom kommunens arealplanlegging. Fiskeriene må gis gode havneforhold og arealer til anlegg på land, og Alta kommune må aktivt arbeide for et fullverdig fiskemottak og produksjonsanlegg i kommunen. Det er et mål å sikre størst mulig grad av selvforsyning av mat, noe som forutsetter at norsk matproduksjon baserer seg på nasjonale areal-og forressurser – og at matproduksjon finner sted over hele landet. Hovedvekten av landbruket i Alta og i Finnmark, er melkeproduksjon og sauehold. Det lar seg vanskelig gjøre å starte med alternativ produksjon, slik en kan sør i landet. Vi må derfor jobbe for å sikre best mulige kår for fortsatt jordbruk i Alta, og være observante på nasjonale føringer som gir følger for om vi kan lykkes med landbruket her i nord. Landbruket skal også ta del i det grønne skiftet, og vi må derfor legge til rette for reduserte klimautslipp også her.

Alta skal utvikle bygdene sine. Vi må sørge for god tilgang på boligtomter i distriktene, og også etablere utleieboliger i distriktene. Venstre ønsker gode oppvekstvilkår i bygdene med nærskoler og desentraliserte omsorgstjenester. Folk skal ha frihet til å velge sine egne bo- og oppvekstmiljøer for seg og sine.

Alle skal ha råd til et sted å bo. Alta trenger flere innbyggere og Venstre vil gjøre det lettere for de med lav inntekt å komme seg inn i boligmarkedet. Vi vil ha flere boligtomter for få ned tomteprisene, og starte et pilotprosjekt med leiligheter for lavinntektsfamilier hvor de gjennom å leie opparbeider seg eierskap.

Vi vil legge til rette for bærekraftig reiseliv og god logistikk til og fra Alta.

# Venstre vil:

* Jobbe for flere statlige arbeidsplasser til Alta.
* Utvikle Alta som regionsenter i Finnmark.
* Jobbe for at UiT må tilby fag som er relevant for grundernæringa som bygg og entrepenørskap og velferdsteknologi.
* Aktivt støtte nyetablerere, og ha god tilgang på næringstomter.
* Styrke næringsfondet med midler fra havbruksfondet, og ha en offensiv næringspolitikk.
* Tilby risikokapital til grundere
* Legge til rette for økt turisme i Alta.
* Bygge ut landstrøm til cruisehavna
* Stille til rådighet lokaler til produksjon av kunst og kultur.
* Jobbe for et bedre kollektivtilbud i Alta by med mål om å femdoble antall passasjerer, og få Alta som eget anbudsområde for buss.
* Ungomskort på buss for skoleelever.
* Bestillingsbuss både i distrikt og by
* Jobbe for å forlenge rullebanen ved Alta lufthavn.
* Nei til bompenger.
* Sikre punktutbedringer av E6 gjennom Alta.
* Jobbe for å få realisert den planlagte tunnelen gjennom Kløfta.
* Sosial boligbygging, og nøkkelferdig bolig ("til leie-så eie") for lavinntektsgrupper.
* Anskaffe flere kommunale boligtomter i by og i distriktet.
* Få på plass fiberutbygging/trådløs i distriktene
* Etablere legedager og øremerke egen hjemmesykepleier for distriktene.
* Selge "gamle" tomter på billigsalg.
* Subsidierte tomtepriser i distriktene.
* Bygge utleieboliger og sosialboliger etter Hamarøymodellen i distriktene.
* Tilby kulturskoletilbud i distriktet.
* Innføre et klimafond i landbruket med skattefordel som skal stimulere bonden til å velge klimasmarte løsninger ved fremtidige investeringer.
* Matjord er en begrenset ressurs og må gis sterkest mulig vern i alle saker.
* Satse på kortreist mat, og gi utmarksnæringer samme virkemidler som resten av landbruket.
* Rovviltforvaltningen må ta bedre hensyn til beitenæringen enn i dag.
* Styrke Innovasjon Norge sine midler for investeringer i landbruket i nord.
* Arbeide for å unnta Finnmark for reduksjon i forholdstall på melk.
* Kommunalt tilskudd til nydyrking av jord.

# Miljø og natur.

Alta skal ta del i det grønne skiftet. Grønn vekst er en forutsetning for å opprettholde vår livskvalitet og personlige frihet. Uten en nasjonal omlegging til en bærekraftig økonomi og forvaltning av naturressurser, og bruk av "grønne" teknologiske løsninger, vil vi begrense kommende generasjoners mulighet til ren natur, trygg og sikker mat og grunnleggende velferdsgoder. Det skal være enkelt å leve miljøvennlig, og Alta skal være en foregangskommune i Finnmark på det grønne skiftet.

Naturen er vår viktigste ressurs, og føre-var prinsippet må ligge til grunn for all inngripen. Havbruksnæringen er en viktig næring i Alta, men representerer også en miljørisiko for det marine liv i fjorden og villaksen i Altaelva. Venstre vil derfor stanse videre vekst inntil næringen viser at de har kontroll over rømminger, luseproblemer og utslipp. Staten må stille langt strengere miljøkrav, og bestemme at havbruksnæringen må gå over til lukkede anlegg. Lokaldemokratiet må bli gitt myndighet over egne sjøarealer som er avsatt til havbruksnæring, og ha siste ord i søknader om økt biomasse i anleggene. Venstre mener det er riktig at en arealavgift tilfaller de kommunene som har oppdrettsanlegg i fjordene sine. Venstre ønsker mer forskning på det marine liv i Altafjorden, og at en arealavgift kan være Altas kommunes bidrag til en mer miljøvennlig havbruksnæring ved å etablere et fond til utvikling av ny og bedre teknologi i oppdrettsnæringen.

Alta kommune må gå foran med et godt eksempel på omstilling til et mer miljøvennlig samfunn. Alle kommunale bygg må energieffektiviseres, og nye kommunale bygg må minst ha passivhusstandard. Elbilparken må utvides, og alle virksomheter miljøsertifiseres. Alta kommune skal i alle sine anbud legge vekt på grønn teknologi og miljøvennlige løsninger. Nye boligtomter kan også øremerkes utvalgte miljøvennlige energiløsninger, som for eksempel jordvarme.

Venstre vil at flere skal bruke sykkel. Vi vil ha fortgang i bygging av sykkelstier langs veier det ferdes skolebarn, som Amtmannsnes, Øvre-Alta, Eiby og Transfarelv, gjennom tilskudd fra den statlige finansieringsordningen.

Alta har fantastiske muligheter for å ta i bruk naturen, noe som fremmer folkehelsa og øker trivselen. Venstre vil ha en storstilt dugnad i Altasamfunnet for å få ryddet strender og friluftsområder, turstier og vann for plast, og gjøre miljøvennlig adferd enklere ved bedre tilrettelegging av frilufts- og fellesområder i kommunen. Bedre merking av turstier, flere benker og tilrettelagte rasteplasser vil gjøre det enklere for flere å bevege seg i naturen.

Venstre ønsker at forbrukerne skal få tilgang til mer kortreist, ren og sunn mat, produsert av lokale bønder og andre matprodusenter, og ønsker at kommunen legger til rette for dette. Venstre vil blant annet legge til rette for en parsellhage i Alta.

# Venstre vil:

* Jobbe for at alle oppdrettsanlegg må over i lukkede anlegg innen 2025.
* Alltid sette Altaelva først i et føre var perspektiv.
* Ingen videre vekst i havbruksnæringen før næringen har kontroll på rømminger og luseproblemer.
* Jobbe for å innføre en arealavgift i havbruksnæringa.
* Avsette midler fra havbruksfondet til å styrke distriktene.
* At Alta skal bli en plastfri kommune.
* Innføre egne poser for restavfall.
* Ha nullvisjon for bruk av plast i kommunal virksomhet.
* Alle Alta kommune sine virksomheter skal miljøsertifiseres.
* Energieffektivisere alle kommunale bygg.
* At nye kommunale bygg skal minst ha passivhusstandard.
* At alle nye boligfelt skal etableres med miljøvennlige energiløsninger.
* At en i kommunale anbud skal legge vekt på grønn teknologi og miljøløsninger.
* Bygge ut flere gang- og sykkelstier.
* Føre en restriktiv dispensasjonspraksis for motorisert ferdsel på barmark.
* Flere ladestasjoner for elbiler ved alle kommunale bygg og ved alle offentlige parkeringsplasser.
* Øke antallet elbiler i Alta kommune.
* Flere parkområder i sentrum
* Legge til rette for etablering av parsellhager i Alta.
* Verne landbruksarealer og naturområder med rikt artsmangfold.
* Satse mer på kortreist mat.
* Ha bedre tilrettelegging av turområder.
* Etablere strandpromenade gjennom Alta.
* Sikre boligfortetting i Alta sentrum.

# Demokrati og økonomi.

Venstre vil ha et samfunn den den enkelte tar ansvar for felleskapet, og samtidig blir gitt mulighet for personlig vekst og selvstendighet. Vi vil ha et samfunn som bygger på alles rett til å bli hørt og respektert, og et lokaldemokrati som bærer preg av åpne prosesser og involvering.

For Venstre er det et overordnet mål å sikre gode kvalitetstilbud til innbyggerne, både de lovpålagte og de ikke-lovpålagte. Dette må løses ved omstilling i kommunen, slik at vi drifter våre virksomheter på landsgjennomsnittet når det gjelder kostnader. Venstre vil ikke ha økning av eiendomsskatt på boliger utover prisjustering for perioden 2009 til 2019.

Venstre vil øremerke integreringstilskuddet direkte til ideelle organisasjoner, lag og foreninger, og til tiltak som styrker god integrering i flyktningetjenesten, voksenopplæringen og til økt kompetanse i barnehager og skoler.

Venstre er åpen for å innføre parlamentarisme i Alta. Venstre er positive til kommunesammenslåinger dersom nabokommunene ønsker dette. En forutsetning for sammenslåing og økte oppgaver, er en omfattende overføring av arbeidsplasser, ressurser og kompetanse fra stat og fylkesmannen til kommunene.

Venstre vil at Alta kommune skal bære preg av åpenhet og respekt for innbyggere og ansatte. Varslere skal være trygge på at de blir hørt, og fulgt opp på en god måte. Venstre vil rette fokus mot dette viktige området i neste periode.

**Venstre vil:**

* Sikre økonomisk inndekning for alle nye tiltak i Alta kommune.
* Drifte virksomhetene på samme kostnadsnivå som landssnittet.
* Dempe investeringsnivået i Alta kommune.
* Innføre et bunnfradrag på eiendomskatten (mer sosial innretning).
* Gjennomgang av kommunens rutiner for tilsyn av egne virksomheter.